雪中與禮部同舍過葆真宫
作者：程俱
朝代：宋

paragraphs: 朝來青霞城，洶涌爛銀闕。
悠然眄天宇，晶瑩欲冰徹。
虚空無表裏，白照混日月。
九區絕纖塵，爽氣爭栗冽。
初疑騫林境，琢玉墮飛屑。
人間出靈苗，頃刻皆秀發。
不知皇季氏，羽衛森幢節。
剛風振長空，襟珮劇飄瞥。
真仙足按地，險穢盡平潔。
坐令三千界，一洗聲利熱。
偉哉此遐觀，曳屐到濛越。
池臺静相照，澒洞失坳垤。
仰窺乾坤大，未信東南缺。
要須風露腹，始稱此清絕。
安得垂天鵬，一跨眇空闊。